Офертната цена, която ще получите е само част от цялата задача. Един интериорен дизайнер управлява проекти на стойност от няколко десетки хиляди до няколко стотин хиляди лева. Разликите, които ще получите в офертите за проектиране и изпълнение са несравними със сумата, която ще му поверите да разпредели и оползотврои за реализирането на дизайна. Убедете се, че има знанията, опита и уменията да твори, ръководи и изпълни успешно дома на мечтите Ви. Запознайте се. Ще прекарате доста време в контакт с него или екипа му. Важно е срещу вас да седи позитивен, кооперативен човек , с който се разбирате лесно. Ще му прехвърлите доста задачи и ще разчитате да са успешни. Проучете дали има опит в строителството и изпълнението на проекти от вашия тип. Визуализациите са мощен инструмент, с който лесно може да се продаде и най-лошия и непрактичен дизайн. Но добрите интериори стъпват на реално приложимо изпълнение, конкретни технични решения и новости в продуктите, които няма как да разберете чрез картинка. Разгледайте проектите на дизайнера или студиото. Не търсете сред тях вашата визия, а проверете дали намирате в проектите вашето усещане за хармония и красота.